b'\n_START_ARTICLE_\nPti\xc4\x8dja direktiva\n_START_PARAGRAPH_\nPti\xc4\x8dja direktiva je neformalno ime za Direktivo Sveta 79/409/EGS z dne 2. aprila 1979 o ohranjanju prosto \xc5\xbeive\xc4\x8dih ptic._NEWLINE_Pti\xc4\x8dja direktiva je najstarej\xc5\xa1i predpis Evropske unije s podro\xc4\x8dja varstva narave. Direktiva je vzpostavila obse\xc5\xbeen sistem varstva za vse prosto\xc5\xbeive\xc4\x8de vrste ptic v Uniji. Sprejeta je bila kot odgovor na nara\xc5\xa1\xc4\x8dajo\xc4\x8do zaskrbljenost zaradi upadanja populacij ptic, kar je posledica onesna\xc5\xbeenj, uni\xc4\x8devanja habitatov in prekomernega lova. Dr\xc5\xbeave \xc4\x8dlanice so se strinjale, da so ptice - mnoge vrste so selivke - skupna naravna dedi\xc5\xa1\xc4\x8dina vse Unije, zaradi \xc4\x8desar njihovo varstvo zahteva sodelovanje vseh \xc4\x8dlanic._NEWLINE_Direktiva priznava, da je izgubljanje in degradiranje habitatov najve\xc4\x8dja gro\xc5\xbenja ohranjanju ptic v Uniji. Zato veliko pozornost posve\xc4\x8da ohranjanju habitatov ogro\xc5\xbeenih vrst ptic. Dr\xc5\xbeave \xc4\x8dlanice morajo za vse vrste ptic iz Dodatka I direktive in za vse redno pojavljajo\xc4\x8de se migratorne vrste ptic, ki so potrebne varstva, oblikovati posebna obmo\xc4\x8dja varstva (Special Protection Area - SPA), imenovana tudi obmo\xc4\x8dja Natura 2000. Dr\xc5\xbeave \xc4\x8dlanice so na SPA obmo\xc4\x8djih dol\xc5\xbene zagotavljati, da so populacije varovanih vrst ptic v ugodnem stanju._NEWLINE_Pti\xc4\x8dja direktiva je bila ve\xc4\x8dkrat spremenjena in dopolnjena. Najve\xc4\x8d sprememb je bilo na Dodatkih, kjer so seznami vrst ptic z razli\xc4\x8dnimi varstvenimi re\xc5\xbeimi. Dodatki so se spreminjali ob vsaki \xc5\xa1iritvi Evropske unije. Zadnja pre\xc4\x8di\xc5\xa1\xc4\x8dena verzija (t. i. kodificirana razli\xc4\x8dica) Pti\xc4\x8dje direktive z dne 30. novembra 2009 nosi oznako 2009/147/ES.'